### 2.     Orientering om budgetopfølgning Teknik og Miljøudvalget pr. 30. november 2020

**Åbent**

Sagsnr.: 326-2020-6265        J.nr.: 00.30.14           Dokumentnr.:
326-2020-366916

**Sagstype**

Orientering.

**Resume og sagens baggrund**

Økonomistaben fremlægger budgetopfølgning pr. 30. november
2020. Dispositionsregnskaberne viser et samlet forventet mindreforbrug på 4,8
mio. kr. (sidste måned et forventet merforbrug på 1,8 mio. kr.).

Der er givet tillægsbevillinger til området med i alt 2,9
mio. kr. på kommunalbestyrelsens møde den 25. november 2020 i forbindelse med
budgetopfølgning pr. 30. september 2020

**Indstillinger**

Direktøren indstiller, at orienteringen tages til
efterretning.

**Behandling**

Teknik- og Miljøudvalget.

**Sagsfremstilling**

Baggrunden for budgetopfølgningen er partnerskabsholdernes
dispositionsregnskaber. Hvis der forventes merforbrug, bliver der lagt en
handleplan i dialog med direktøren og Økonomistaben. Nogle partnerskabsholdere
vurderes at have øget risiko for at få merforbrug, eller for at deres
budgetopfølgning bliver for upræcis, hvorfor de følges tæt og har høj prioritet
i forhold til konsulentstøtte og controlling.

På grund af situationen med Corona/Covid-19 er der på en
række punkter væsentligt øget usikkerhed i forhold til udgiftsniveauet.

*Plan, Byg og Miljø:*

Der forventes et merforbrug på området på 1,0 mio. kr.
(sidste måned et forventet mindreforbrug på 0,4 mio. kr.).

Merforbruget består af, at Natur og Miljø har disponeret
med, at opsparede midler fra 2019 på 1,6 mio. kr. til indsatsplaner *ikke*
anvendes i 2020, samt at færgeområdet forventer et merforbrug på 3,0 mio. kr.
ved årets udgang. Ændringen skyldes dels, at det forventede mindreforbrug på
den ordinære busdrift på 1,7 mio. kr. er tilført kassebeholdningen i
forbindelse med budgetopfølgningen på kommunalbestyrelsens møde den 25.
november 2020, og dels at der forventes større indtægter på havneområdet på 0,3
mio. kr. som følge af større udlejning af langstidspladser end forventet.

*Vej, Ejendom og Affald, ekskl. brugerfinansieret område*

Der forventes et mindreforbrug på området på 2,9 mio. kr.
(sidste måned et forventet mindreforbrug på 3,2 mio. kr.).

Der forventes et merforbrug i 2020 på Entreprenørafdelingen
på 3,7 mio. kr. (sidste måned et forventet merforbrug på 4,1 mio. kr.) Merforbruget
skyldes primært, at det vurderes, at merforbruget på 2,4 mio. kr. fra 2019 ikke
kan indhentes i 2020, samt at der er foretaget en større investering i en maskine
til pesticidfri ukrudtsbekæmpelse, som forventes afviklet over en 5-årig
periode, svarende til et merforbrug ved udgangen af 2020 på 1,5 mio. kr.
Forskellen til sidste måned skyldes primært, at der ved budgetopfølgningen på
kommunalbestyrelsens møde den 25. november 2020 blev tilført midler til delvis dækning
af coronarelaterede udgifter.

Der forventes et mindreforbrug på vintertjenesten med 4,0
mio. kr. grundet en mild vinter både i første del af 2020 og i slutningen af
2020.

Der forventes et mindreforbrug på Ejendomme på 0,3 mio. kr.
(sidste måned et forventet mindreforbrug på 4,3 mio. kr.) Ændringen skyldes
primært, at der er givet en negativ tillægsbevilling til området således, at
besparelsen på energiforbruget i forbindelse med Corona-nedlukning og
konsekvenserne af ændret skøn for prisudviklingen i 2020 er tilført kassen i
forbindelse med budgetopfølgningen på kommunalbestyrelsens møde den 25.
november 2020.

På vej- og parkområdet forventes en mindreudgift på 2,0 mio.
kr. som primært vedrører gadebelysning, hvor der er uforbrugte midler, der
forventes overført og anvendt i 2021.

*Vej, Ejendom og Affald, brugerfinansieret område*

Der forventes et merforbrug på 5,4 mio. kr. (uændret i
forhold til sidste måned).

Der har været udbud af køb af nye beholdere til papir/karton
og plast/metal. Det har vist sig, at der blev tale om en merudgift på 4,4 mio.
kr. i forhold til skønnet, der blev indarbejdet i budget 2020. Derudover
forventes en merudgift på 1,0 mio. kr. til informationskampagne, samt øgede
udgifter i forbindelse med udarbejdelse af kørelister til udbringning af de nye
beholdere.

*Teknisk tillægsbevilling*

På kommunalbestyrelsens møde den 25. november 2020 blev der
i forbindelse med budgetopfølgningen pr. 30. september 2020 givet en teknisk
tillægsbevilling på 8,3 mio. kr. for at sikre bevillingsmæssig dækning af alle
forventede udgifter på det tekniske område.

*Serviceudgifter*

I aftalen mellem regeringen og KL om kommunernes økonomi i
2020 er der sat en ramme for kommunernes samlede udgifter til service.
Måltallet for, om Kalundborg Kommune overholder sin del af aftalen, er det oprindeligt
vedtagne budget til service. I forhold til de oprindeligt budgetterede
serviceudgifter på Teknik- og Miljøudvalgets område forventes et mindreforbrug
på 12,3 mio. kr. (sidste måned et forventet mindreforbrug på 8,7 mio. kr.) som
primært skyldes mindreforbrug vedrørende gadebelysning og vintertjeneste.

*Udvalgets anlæg*

På Teknik- og Miljøudvalgets anlægsområde viser
budgetopfølgningen, at der, ud fra en overordnet ledelsesvurdering, forventes
et mindreforbrug i 2020 på 55,1 mio. kr. (sidste måned et forventet
mindreforbrug på 61,3 mio. kr.) Der forventes overført 55,8 mio. kr. (sidste
måned en forventet overførsel på 60,7 mio. kr.) til udførelse i 2021 og
efterfølgende år, og der forventes et merforbrug på 0,7 mio. kr. (sidste måned
et forventet mindreforbrug på 0,6 mio. kr.).

Mindreforbruget i 2020 på 55,1 mio. kr. er specificeret på
de enkelte anlægsprojekter i vedlagte bilag.

**Økonomiske konsekvenser**

På driftssiden viser dispositionsregnskaberne et samlet
forventet mindreforbrug for Teknik- og Miljøudvalgets område på 4,8 mio. kr.
(sidste måned et forventet merforbrug på 2,9 mio. kr.).

I forhold til de oprindeligt budgetterede serviceudgifter på
udvalgets område forventes et mindreforbrug på 12,3 mio. kr. (sidste måned et
forventet mindreforbrug på 8,7 mio. kr.).

På anlægssiden viser budgetopfølgningen, at der, ud fra en
overordnet ledelsesvurdering, forventes et mindreforbrug i 2020 på 55,1 mio.
kr. (sidste måned et forventet mindreforbrug på 61,3 mio. kr.) på udvalgets
område. Der forventes overført og forbrugt 55,8 mio. kr. i kommende år (sidste
måned en forventet overførsel på 60,7 mio. kr.).

**Bilag**

|  |  |
| --- | --- |
| Månedsrapport Teknik og Miljøudvalget pr. 30. november 2020 | 326-2020-366924 |